Πρωτοβουλία της Ομοσπονδιακής Δημοκρατίας της Γερμανίας, του Βασιλείου του Βελγίου και της Γαλλικής Δημοκρατίας για τη θέσπιση πράξης του Συμβουλίου η οποία καταρτίζει το πρωτόκολλο το οποίο τροποποιεί τη σύμβαση σχετικά με τη χρήση της πληροφορικής στον τελωνειακό τομέα όσον αφορά τη δημιουργία αρχείου φακέλων τελωνειακών ερευνών

(2001/C 328/12)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1, στοιχείο α) και το άρθρο 34 παράγραφος 2, στοιχείο δ),

την πρωτοβουλία της Ομοσπονδιακής Δημοκρατίας της Γερμανίας, του Βασιλείου του Βελγίου και της Γαλλικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) ...

(2) ...

ΑΠΟΦΑΣΙΖΕΙ ότι θεσπίζεται το πρωτόκολλο το κείμενο του οποίου παρατίθεται στο παράρτημα, το οποίο υπέγραψαν σήμερα οι αντιπρόσωποι των κυβερνήσεων των κρατών μελών,

ΣΥΝΙΣΤΑ την αποδοχή του από τα κράτη μέλη σύμφωνα με τους αντίστοιχους συνταγματικούς τους κανόνες(3).

Έγινε στις Βρυξέλλες, στις ...

Για το Συμβούλιο

Ο Πρόεδρος

...

(1) ΕΕ C ...

(2) Γνώμη η οποία διατυπώθηκε στις ...

(3) Η ημερομηνία ενάρξεως ισχύος του πρωτοκόλλου θα δημοσιευθεί στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου

ΠΑΡΑΡΤΗΜΑ

ΠΡΩΤΟΚΟΛΛΟ

το οποίο θεσπίζεται βάσει του άρθρου 34 της συνθήκης για την Ευρωπαϊκή Ένωση και τροποποιεί τη σύμβαση για τη χρήση της πληροφορικής στον τελωνειακό τομέα όσον αφορά τη δημιουργία αρχείου φακέλων τελωνειακών ερευνών

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ του παρόντος πρωτοκόλλου, κράτη μέλη της Ευρωπαϊκής Ένωσης,

ΑΝΑΦΕΡΟΜΕΝΑ στην πράξη του Συμβουλίου της Ευρωπαϊκής Ένωσης, της ...

ΕΧΟΝΤΑΣ ΥΠΟΨΗ τη συνθήκη για την Ευρωπαϊκή Ένωση, και ιδίως το άρθρο 34,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

(1) Η σύμβαση σχετικά με τη χρήση της πληροφορικής στον τελωνειακό τομέα(1), εφεξής αποκαλούμενη "σύμβαση", ...

(2) ...

ΣΥΜΦΩΝΗΣΑΝ ΤΙΣ ΑΚΟΛΟΥΘΕΣ ΔΙΑΤΑΞΕΙΣ:

Άρθρο 1

Στη σύμβαση, μετά το κεφάλαιο V, παρεμβάλλονται τρία επακόλουθα Κεφάλαια: "ΚΕΦΑΛΑΙΟ V A

ΔΗΜΙΟΥΡΓΙΑ ΑΡΧΕΙΟΥ ΦΑΚΕΛΩΝ ΤΕΛΩΝΕΙΑΚΩΝ ΕΡΕΥΝΩΝ (ΑΦΤΕ)

Άρθρο 12 Α

1. Το τελωνειακό σύστημα πληροφοριών, το οποίο αναφέρεται στο άρθρο 2 παράγραφος 1, περιλαμβάνει επίσης βάση δεδομένων καλούμενη 'αρχείο φακέλων ερευνών'. Με την επιφύλαξη των ειδικών διατάξεων του παρόντος κεφαλαίου και των κεφαλαίων V B και V Γ, εφαρμόζονται επίσης στο αρχείο φακέλων ερευνών οι λοιπές διατάξεις της παρούσας σύμβασης οι σχετικές με το τελωνειακό σύστημα πληροφοριών· πάσα αναφορά στο τελωνειακό σύστημα πληροφοριών περιλαμβάνει το εν λόγω αρχείο.

2. Στόχος του αρχείου φακέλων ερευνών είναι να επιτρέπει στις αρμόδιες υπηρεσίες τελωνειακών ερευνών ενός κράτους μέλους, οι οποίες κινούν έρευνα ή οι οποίες διεξάγουν έρευνα για ένα ή πλείονα πρόσωπα ή επιχειρήσεις, να γνωρίζουν τις αρμόδιες υπηρεσίες των άλλων κρατών μελών οι οποίες διεξάγουν ή έχουν διεξάγει έρευνες για τα εν λόγω πρόσωπα ή επιχειρήσεις, προκειμένου να υποβοηθείται η πρόληψη και να διευκολύνεται και να επιταχύνεται η έρευνα, η δίωξη και η καταστολή σοβαρών παραβάσεων των εθνικών νόμων και των κανονισμών περί μη εναρμονισμένων ειδικών φόρων κατανάλωσης.

3. Εάν το επερωτών το αρχείο κράτος μέλος χρειάζεται περισσότερες πληροφορίες για το φυσικό ή νομικό πρόσωπο του οποίου τα στοιχεία έχουν καταχωρηθεί, ζητεί τη συνδρομή του καταχωρούντος κράτους μέλους, βάσει των ισχυουσών πράξεων περί αμοιβαίας συνδρομής.

ΚΕΦΑΛΑΙΟ V B

ΛΕΙΤΟΥΡΓΙΑ ΚΑΙ ΧΡΗΣΗ ΤΟΥ ΑΡΧΕΙΟΥ ΦΑΚΕΛΩΝ ΕΡΕΥΝΩΝ

Άρθρο 12 Β

1. Το αρχείο φακέλων ερευνών αποτελείται από μια κεντρική βάση δεδομένων στην οποία έχουν άμεση πρόσβαση όλα τα κράτη μέλη. Περιλαμβάνει αποκλειστικά τα δεδομένα που είναι αναγκαία για την επίτευξη του στόχου του, όπως ορίζεται στο άρθρο 12 Α παράγραφος 2.

Στο αρχείο μπορούν να καταχωρούνται μόνον τα δεδομένα σχετικά με:

i) τα φυσικά και νομικά πρόσωπα για τα οποία διεξάγεται ή διεξήχθη έρευνα από την αρμόδια υπηρεσία ενός κράτους μέλους, και:

- για τα οποία υπάρχουν υπόνοιες ότι διαπράττουν, έχουν διαπράξει, συμμετέχουν ή έχουν συμμετάσχει στην τέλεση σοβαρής παράβασης των εθνικών νόμων και των κανονισμών σχετικά με τους μη εναρμονισμένους ειδικούς φόρους κατανάλωσης, ή

- για τα οποία υπάρχει διαπίστωση σχετικά με μία εκ των παραβάσεων αυτών, ή

- στα οποία επεβλήθη διοικητική ή δικαστική κύρωση για μία εκ των παραβάσεων αυτών,

ii) τον τομέα του φακέλου ερευνών,

iii) το ονοματεπώνυμο, την ιθαγένεια και τα στοιχεία της υπηρεσίας του κράτους μέλους που χειρίζεται τον φάκελο και τον αριθμό του φακέλου.

2. Τα δεδομένα προσωπικού χαρακτήρα που αναφέρονται στην παράγραφο 1 σημείο i), περιορίζονται στις ακόλουθες πληροφορίες:

i) για τα φυσικά πρόσωπα: το επώνυμο, γένος, όνομα και ψευδώνυμο, την ημερομηνία και τον τόπο γεννήσεως, την ιθαγένεια και το φύλο,

ii) για τα νομικά πρόσωπα: την επωνυμία, την έδρα της επιχείρησης και τον αριθμό ΦΠΑ.

3. Τα δεδομένα εισάγονται για περιορισμένο χρόνο, σύμφωνα με το άρθρο 12 Ι.

4. Η Επιτροπή εξασφαλίζει την τεχνική διαχείριση της υποδομής του αρχείου φακέλων ερευνών σύμφωνα με τους κανόνες που προβλέπονται στις εκτελεστικές διατάξεις που θεσπίζονται από τα Υψηλά Συμβαλλόμενα Μέρη στο πλαίσιο του Συμβουλίου, σύμφωνα με το άρθρο 34 παράγραφος 2, σημείο δ), τελευταία φράση της συνθήκης για την Ευρωπαϊκή Ένωση.

Άρθρο 12 Γ

1. Τα κράτη μέλη εισάγουν στο αρχείο φακέλων ερευνών τα δεδομένα που αναφέρονται στο άρθρο 12 Β, τα οποία προέρχονται από φακέλους ερευνών και βάσει των οποίων τεκμαίρεται ή διαπιστώθηκε η διάπραξη σοβαρών παραβάσεων των εθνικών νόμων καθώς και των κανονισμών περί μη εναρμονισμένων ειδικών φόρων κατανάλωσης, και βάσει των οποίων μπορεί να προχωρήσουν οι έρευνες των αρμόδιων υπηρεσιών των άλλων κρατών μελών.

2. Ένα κράτος μέλος δεν υποχρεούται, σε συγκεκριμένη περίπτωση, να καταχωρεί τις πληροφορίες κατά την παράγραφο 1, εάν και καθόσον χρόνο η εν λόγω καταχώρηση:

i) βλάπτει τη δημόσια τάξη ή άλλα ουσιώδη συμφέροντα, ιδίως σε σχέση με την προστασία των δεδομένων, του ενδιαφερομένου κράτους μέλους ή,

ii) διακυβεύει την επιτυχία διεξαγόμενων ερευνών ή την ασφάλεια ενός προσώπου.

Άρθρο 12 Δ

1. Άμεση πρόσβαση στα δεδομένα του αρχείου φακέλων ερευνών έχουν μόνον οι αρμόδιες υπηρεσίες τελωνειακών ερευνών τις οποίες ορίζει κάθε κράτος μέλος. Κάθε κράτος μέλος αποστέλλει σε έκαστο από τα λοιπά κράτη μέλη και στην επιτροπή που αναφέρεται στο άρθρο 16, τον κατάλογο των αρμόδιων υπηρεσιών τελωνειακών ερευνών, που ορίζονται σύμφωνα με την παρούσα παράγραφο.

2. Η εν λόγω πρόσβαση στο αρχείο φακέλων ερευνών είναι δυνατή μόνον μέσω επερώτησης η οποία πρέπει να περιλαμβάνει απαραιτήτως τα ακόλουθα δεδομένα προσωπικού χαρακτήρα:

i) για τα φυσικά πρόσωπα: το επώνυμο και/ή το γένος και/ή το ψευδώνυμο,

ii) για τα νομικά πρόσωπα: την επωνυμία και/ή τον αριθμό ΦΠΑ.

Άρθρο 12 Ε

Το αρχείο φακέλων ερευνών πρέπει να επιτρέπει την αναγνώριση των αρμόδιων υπηρεσιών τελωνειακών ερευνών, οι οποίες εισάγουν τα δεδομένα στο αρχείο φακέλων ερευνών ή ανατρέχουν στα δεδομένα του εν λόγω αρχείου.

Άρθρο 12 ΣΤ

1. Τα κράτη μέλη μπορούν να χρησιμοποιούν τα δεδομένα του αρχείου φακέλων ερευνών μόνον για την επίτευξη του στόχου που αναφέρεται στο άρθρο 12 Α παράγραφος 2, τηρώντας τις διαδικασίες οι οποίες ορίζονται στο άρθρο 12 Α παράγραφος 3. Ωστόσο, μπορούν να χρησιμοποιούν τα δεδομένα αυτά για διοικητικούς ή άλλους σκοπούς μετά από προηγούμενη άδεια του κράτους μέλους που τα εισήγαγε στο σύστημα και με την επιφύλαξη των προϋποθέσεων που αυτό επιβάλλει.

2. Τα δεδομένα του αρχείου φακέλων ερευνών μπορούν να ανακοινώνονται σε εθνικές αρχές ή υπηρεσίες, άλλες από αυτές που ορίζονται σύμφωνα με το άρθρο 12 Δ παράγραφος 1, σε τρίτες χώρες και σε διεθνείς ή περιφερειακούς οργανισμούς που επιθυμούν να τα χρησιμοποιήσουν μόνον μετά από προηγούμενη άδεια του κράτους μέλους που τα εισήγαγε στο σύστημα και με την επιφύλαξη των προϋποθέσεων που αυτό επιβάλλει. Κάθε κράτος μέλος λαμβάνει τα αναγκαία μέτρα για να εξασφαλίζει την ασφάλεια των δεδομένων αυτών, όταν διαβιβάζονται ή παρέχονται σε αρχές εκτός του εδάφους του. Οι λεπτομέρειες των μέτρων αυτών πρέπει να διαβιβάζονται στην κοινή αρχή ελέγχου, που αναφέρεται στο άρθρο 18.

Άρθρο 12 Ζ

1. Η εισαγωγή δεδομένων στο αρχείο φακέλων ερευνών υπόκειται στους νόμους, κανονισμούς και διαδικασίες του κράτους μέλους που τα παρέχει, εκτός αν η παρούσα σύμβαση προβλέπει αυστηρότερες διατάξεις.

2. Η χρήση των δεδομένων του αρχείου φακέλων ερευνών υπόκειται στους νόμους, κανονισμούς και διαδικασίες του κράτους μέλους που τα χρησιμοποιεί, εκτός αν η παρούσα Σύμβαση προβλέπει αυστηρότερες διατάξεις.

Άρθρο 12 Η

1. Κάθε κράτος μέλος ορίζει μια αρμόδια τελωνειακή διοίκηση, που είναι επιφορτισμένη σε εθνικό επίπεδο, για το αρχείο φακέλων ερευνών.

2. Η διοίκηση αυτή αναλαμβάνει να εξασφαλίζει την ορθή λειτουργία του αρχείου φακέλων ερευνών στα κράτος μέλος και λαμβάνει τα αναγκαία πρακτικά μέτρα προκειμένου να εξασφαλίζει την τήρηση των διατάξεων της παρούσας Σύμβασης.

3. Τα κράτη μέλη ανακοινώνουν στον θεματοφύλακα την ονομασία της αρμόδιας αρχής που αναφέρεται στην παράγραφο 1.

ΚΕΦΑΛΑΙΟ V Γ

ΔΙΑΤΗΡΗΣΗ ΤΩΝ ΔΕΔΟΜΕΝΩΝ ΤΟΥ ΑΡΧΕΙΟΥ ΦΑΚΕΛΩΝ ΕΡΕΥΝΩΝ

Άρθρο 12 Θ

Με την επιφύλαξη αυστηρότερων εθνικών διατάξεων:

i) τα δεδομένα που αφορούν διεξαγόμενες έρευνες δεν μπορούν να φυλάσσονται για περίοδο άνω του ενός έτους μετά την ολοκλήρωση της τελευταίας ερευνητικής πράξης. Η περίοδος αυτή αρχίζει να ισχύει από την ημερομηνία εισαγωγής των δεδομένων του φακέλου ερευνών. Η περίοδος φύλαξης των δεδομένων σχετικά με φακέλους διεξαγόμενων ερευνών δεν μπορεί ποτέ να υπερβαίνει τα τρία έτη, εάν δεν έχει διαπιστωθεί καμία παράβαση,

ii) τα δεδομένα σχετικά με φακέλους ερευνών, οι οποίες οδήγησαν στη διαπίστωση παράβασης και δεν έχουν ακόμη καταλήξει σε καταδικαστική απόφαση ή στην απαγγελία διοικητικής κύρωσης, δεν μπορούν να φυλάσσονται για περίοδο άνω των έξι ετών· η περίοδος αυτή αρχίζει να ισχύει από την ημερομηνία εισαγωγής των δεδομένων του φακέλου ερευνών,

iii) τα δεδομένα σχετικά με φακέλους ερευνών οι οποίες κατέληξαν σε καταδικαστική απόφαση ή σε διοικητική κύρωση δεν μπορούν να φυλάσσονται για περίοδο άνω των δέκα ετών· η περίοδος αυτή αρχίζει να ισχύει από την ημερομηνία εισαγωγής των δεδομένων του φακέλου ερευνών,

iv) σε όλα τα στάδια ενός φακέλου έρευνας, όπως αναφέρονται στα σημεία i), ii) και iii), από τη στιγμή που ένα πρόσωπο απαλλάσσεται από τις κατηγορίες, τα δεδομένα του αντίστοιχου φακέλου έρευνας πρέπει να διαγράφονται αμέσως."

Άρθρο 2

Στο άρθρο 20 της σύμβασης, οι όροι "στο άρθρο 10 παράγραφος 1" αντικαθίστανται από τους όρους "στο άρθρο 10 παράγραφος 1 και στο άρθρο 12 Η παράγραφος 1" και οι όροι "στο άρθρο 12 παράγραφοι 1 και 2" αντικαθίστανται από τους όρους "στο άρθρο 12, παράγραφοι 1 και 2 και στο άρθρο 12 Ι".

Άρθρο 3

1. Το παρόν πρωτόκολλο γίνεται αποδεκτό από τα κράτη μέλη σύμφωνα με τους αντίστοιχους συνταγματικούς τους κανόνες.

2. Τα κράτη μέλη κοινοποιούν στον θεματοφύλακα την ολοκλήρωση των διαδικασιών που απαιτούν οι αντίστοιχοι συνταγματικοί τους κανόνες για την αποδοχή του παρόντος πρωτοκόλλου.

3. Το παρόν πρωτόκολλο αρχίζει να ισχύει ενενήντα ημέρες μετά την κοινοποίηση, που αναφέρεται στην παράγραφο 2, στην οποία προβαίνει το κράτος μέλος της Ευρωπαϊκής Ένωσης κατά την υπογραφή του το οποίο τελευταίο προβαίνει στη διατύπωση αυτή.

Άρθρο 4

1. Στο παρόν πρωτόκολλο δύναται να προσχωρήσει οιοδήποτε κράτος καθίσταται μέλος της Ευρωπαϊκής Ένωσης και προσχωρεί στη σύμβαση.

2. Το κείμενο του παρόντος πρωτοκόλλου στη γλώσσα του προσχωρούντος κράτους, συντασσόμενο από το Συμβούλιο της Ευρωπαϊκής Ένωσης, είναι αυθεντικό.

3. Τα έγγραφα προσχώρησης κατατίθενται στον θεματοφύλακα.

4. Το παρόν πρωτόκολλο αρχίζει να ισχύει έναντι κάθε προσχωρούντος κράτους μέλους ενενήντα ημέρες μετά την ημερομηνία κατάθεσης της πράξης προσχώρησης ή κατά την ημερομηνία έναρξης ισχύος του παρόντος πρωτοκόλλου, εάν το τελευταίο δεν έχει ακόμη αρχίσει να ισχύει κατά τη λήξη της εν λόγω περιόδου των ενενήντα ημερών και υπό τον όρο ότι η Σύμβαση έχει αρχίσει να ισχύει για αυτό.

Άρθρο 5

Κάθε κράτος που καθίσταται μέλος της Ευρωπαϊκής Ένωσης και προσχωρεί στη σύμβαση σύμφωνα με το άρθρο 25 αυτής, μετά την έναρξη ισχύος του παρόντος πρωτοκόλλου, θεωρείται ότι προσχωρεί σε αυτή, όπως τροποποιήθηκε από το παρόν πρωτόκολλο.

Άρθρο 6

Ο Γενικός Γραμματέας του Συμβουλίου είναι θεματοφύλακας του παρόντος Πρωτοκόλλου.

Ο θεματοφύλακας δημοσιεύει στην Επίσημη Εφημερίδα των Ευρωπαϊκών Κοινοτήτων τις κοινοποιήσεις, τις πράξεις και τις ανακοινώσεις σχετικά με το παρόν πρωτόκολλο.

Σε πίστωση των ανωτέρω, οι υπογράφοντες πληρεξούσιοι έθεσαν την υπογραφή τους κάτω από την παρούσα σύμβαση.

Έγινε στ ..., την ..., σε ένα μόνο αντίτυπο, στην αγγλική, γαλλική, γερμανική, δανική, ελληνική, ιρλανδική, ισπανική, ιταλική, ολλανδική, πορτογαλική, σουηδική και φινλανδική γλώσσα, όλα δε τα κείμενα είναι εξίσου αυθεντικά και κατατίθενται στα αρχεία της Γενικής Γραμματείας του Συμβουλίου της Ευρωπαϊκής Ένωσης.

Για την Κυβέρνηση ...

(1) ΕΕ C 316 της 27.11.1995, σ. 34.